Nakon višegodišnjih poziva premijer Zoran Milanović gostovao je u emisiji Nedjeljom u dva urednika i voditelja Aleksandra Stankovića.



Preuzeo sam stranku kada je bila jaka. Dionica stranke je jako, jako, jako rasla i onda je sada malo pala. No još uvijek je jaka, rekao je Milanović o izgubljenim izborima. Nosim križ kada gubimo, dodao je.







Stranka SDP se demokratizirala, sada svi idu na izbore, svi glasuju. Ostavku neće dati, nego će se kandidirati pred svima. HDZ je moćna stranka, to su nesposobni i opasni ljudi, kazao je.



Čini se da nećemo formirati hrvatsku vladu. Izbore nije dobio nitko, HDZ i Most će formirati vladu. Mi ćemo se boriti. Ovo je slaba vlada, ovo je mandatar koji ne samo da neće odlučivati nego postoji nešto gore - opasnost da neće niti pitati, izjavio je Milanović ne želeći priznati da je izgubio izbore.







Na opasku voditelja Stankovića da ga je pobijedio Tomislav Karamarko, najnepopularniji političar u Hrvatskoj Milanović je rekao da su rasli kao moćan stroj. SDP je sve jači i nadmašit ćemo HDZ. Mi i dalje imamo određenu stigmu komunističke partije što je tužno i jadno. Nemali broj ljudi u Hrvatskoj se može potaknuti da ne glasuju za komuniste, objašnjavao je Milanović.







Na puštenu snimku iz 2007. na kojoj Milanović kaže da se, ako izgubi izbore, neće niti kandidirati za predsjednika stranke, rekao je da se predomislio jer je borac, a da je to pitanje bilo naručeno. Danas smatra da je to bila provokacija. Ja se sada mogu braniti šutnjom, pokušavam vam objasniti koliko je sati na uporno inzistiranje da li mu se može sada vjerovati. Vi sada želite da kažem da sam lažac. No idemo dalje, rekao je Milanović misleći na pitanja u emisiji.







Ja sam tvorac nekih mehanizama u SDP-u, npr. demokratizacija, jedan član stranke, jedan glas. Zlatko Komadina je na svojem području uspješan. No postoje različite razine igre. Svatko ima svoje zasluge, on je stariji od mene, kao i Tonino Picula, a stvar je htjela da već sada imam više iskustva od njih, uvjeren je Milanović.







Pregovore s Mostom je nazvao bizarnim. Nitko nije sklon šali, vicu, zafrkanciji. To mi je bitno kod ljudi, i žena i muškaraca. U razgovorima su bili zgrčeni, preplašeni i nesigurni, kazao je.



Voditelj Stanković je suočio Milanovića s papirom na koji je stavio svoj potpis u kojem pristaje ići u koaliciju s HDZ-om. Milanović je rekao da to nije bilo moguće jer je HDZ već odustao. Ali potpisali ste prvi članak u kojem se spominje koalicija s HDZ-om, inzistirao je Stanković. No Milanović je uporno objašnjavao kako nije htio u koaliciju s HDZ-om niti je to potpisao iako stoji njegov potpis te uvjeravao da to znači nešto posve drugo.



Bili ste u Splitu 10. travnja kada je vaš stranački kolega Ivo Baldasar položio vijenac na spomenik Rafaelu Bobanu. Pitali su vas što mislite, rekli ste ne bih sad o tome, podsjetio je Stanković Milanovića. To su kompromisi koje nažalost u politici taktički i suptaktički morate raditi. To mi je došlo kao nož u rame. Očekivao sam da to osude prije svega ljudi dolje, da to osude ljudi koji se sad uključuju u kampanju (unutarstranačku SDP-a op.a.) i glume velike ljevičare i socijaldemokrate, manji od makova zrna. Kad je Račan izgubio izbore 2003. tad njegovu ostavku nisu tražili, a razlika je bila velika. Baldasar se izgubio. Ušao je u vršu i iz nje ne može izaći. Lagano dvojim jesu li to naši redovi, mada formalno jesu. Imam ogroman problem s time. Nakon svega što se dogodilo kaže da će i sljedeće godine ići tamo to već zvuči opako i ružno. Taktizirao sam u interesu stranke, naročito ako se ne radi u kriminalu. Ovo nije kriminal, ovo je bruka, objasnio je Milanović.







Na kraju emisije Milanović je kratko komentirao i samog mandatara Tihomira Oreškovića. Bojim se da to nije dobro za Hrvatsku. Nije on bitan, bitan je koncept. Ne može netko s takve pozicije doći i preuzeti odgovornost koja je ipak daleko najveća u Hrvatskoj, ocijenio je.







Nastup Zorana Milanovića na HRT-u komentirali su na twitteru Most i HDZ. U Mostu su napisali da je Milanović priznao da su kontakti prema njihovim saborskim zastupnicima postojali cijelo vrijeme, a u HDZ-u su izrazili žaljenje što SDP i Milanović i dalje stavljaju fokus na retoriku uvreda prema Domoljubnoj koaliciji i Mostu.



Iz HDZ-a su također poslali i priopćenje. U njemu, među ostalim, stoji da je tehnički premijer, Zoran Milanović, posljednjih dana u nekoliko navrata izjavio kako je Tihomir Orešković mandatar koji neće odlučivati ni o čemu, niti će ga se išta pitati. U HDZ-u dodaju da je novi mandatar i prije nego je postao premijer otišao na sastanak sa stranim investitorima, te ih uvjerio u ozbiljnost mjera koje namjerava poduzeti, što Milanoviću nije pošlo za rukom pune četiri godine.











Na izjave Milanovića u emisiji reagirao je predsjednik HSP-a AS Ivan Tepeš. On se oglasio oko izjave kako su neke stranke Domoljubne koalicije fašističke. Na Facebooku je objavio status kako se Milanović upetljao u lažima u emisiji. Nije imao hrabrosti odgovoriti da li sam ustaša...mulja, petlja i laže...da govori istinu onda bi hrabro sa argumentacijom rekao zašto sam ja ustaša, a HSP AS ustaška stranka?! Ako sam ustaša samo zato što sam pravaš i hrvatski nacionalist onda je to tako trebao jasno reći! A to govori čovjek koji je na čelu partije koja je pravni sljednik Saveza komunista, koji je odgovoran za smrt nedužnih emigranata,Goli otok i Bleiburg...pametnom dosta!, objavio je Tepeš.



Pogledajte snimku cijele emisije Nedjeljom u dva: